# Quanzhou

* No s'ha de confondre amb Guangzhou.
Quanzhou (en xinès: 泉州, en pinyin: Quánzhōu) és una ciutat-prefectura de la provincia de Fujian a la República Popular Xina. La ciutat, travessada pel riu Jin Jiang, està situada a la costa, a uns cent quilòmetres al nord-est de Xiamen. La seva àrea és de 11.245 km² i la seva població era de 8.128.530 persones l'any 2010.
Quanzhou també és coneguda amb els noms medievals de Citong, Tsia-toung, Çayton, Zayton i Zaytûn en àrab.

## Administració

La ciutat-prefectura de Quanzhou es divideix en 4 ciutats-districte, 3 ciutats-municipi i 4 comtats.
| Nom | Simplificat | Tradicional | Pinyin | POJ | Àrea | Població | Densitat |
| Districte Licheng | 鲤城区 | 鯉城區 | Lǐchéng Qū | Lí-siâⁿ-khu | 53 | 368,059 | 6,946 |
| Districte Fengze | 丰泽区 | 豐澤區 | Fēngzé Qū | Hong-te̍k-khu | 127 | 529,640 | 4,170 |
| Districte Luojiang | 洛江区 | 洛江區 | Luòjiāng Qū | Lo̍k-kang-khu | 382 | 187,189 | 490 |
| Districte Quangang | 泉港区 | 泉港區 | Quán'gǎng Qū | Chôan-káng-khu | 306 | 313,539 | 1024 |
| Ciutat Shishi | 石狮市 | 石獅市 | Shíshī Shì | Chio̍h-sai-chhī | 160 | 636,700 | 3,979 |
| Ciutat Jinjiang | 晋江市 | 晉江市 | Jìnjiāng Shì | Chìn-kang-chhī | 722 | 1,986,447 | 2,751 |
| Ciutat Nan'an | 南安市 | 南安市 | Nánān Shì | Lâm-oaⁿ-chhī | 2,011 | 1,418,451 | 705 |
| Comtat Hui'an | 惠安县 | 惠安縣 | Huì'ān Xiàn | Hūi-oaⁿ-kōan | 720 | 716,224 | 995 |
| Comtat Anxi | 安溪县 | 安溪縣 | Ānxī Xiàn | An-khoe-kōan | 2,983 | 977,432 | 328 |
| Comtat Yongchun | 永春县 | 永春縣 | Yǒngchūn Xiàn | Éng-chhun-kōan | 1,452 | 452,217 | 311 |
| Comtat Dehua | 德化县 | 德化縣 | Déhuà Xiàn | Tek-hòe-kōan | 2,232 | 277,867 | 124 |

## Història

La ciutat va ser fundada durant la dinastia Tang i es va convertir en el port més important de la Xina durant les dinasties Song i Tang. Al segle xiii estava considerat un dels millors ports del món. Comunitats provinents de països llunyans es van establir a Quanzhou. Fins i tot alguns mercaders perses i àrabs tenien les seves propies tropes establertes a la ciutat. Encara avui en dia la presència islàmica és molt important a la ciutat.
La importància de Quanzhou va decréixer durant el segle xvi, quan es pirates japonesos van portar la desolació a aquestes costes. La ciutat manté vincles molt importants amb Taiwan. Es calcula que uns 9 milions de taiwanesos d'ètnia han són descendents d'emigrants procedents de Quanzhou.

## Economia

Quanzhou és un important centre exportador de productes agrícoles, com té, plàtan, litxis i arròs. També és un important productor de granit i ceràmica. Altres industries inclouen els tèxtils, calçat, confecció i moda, embalatge, maquinària, paper i productes petroquímics. El seu PIB va ocupar el primer lloc a la provincia durant 20 anys, de 1991 a 2010. L'any 2010 suposava el 10% de la producció tèxtil i el 80% de la producció de calçat esportiu de tota Xina.

## Punts d'interès

* Temple de Kaiyuan, conegut també com a temple de la flor de lotus: construït l'any 686 durant la dinastia Tang. El seu estil arquitectònic és una barreja d'arquitectura xinesa i índia. Consta de dues pagodes, conegudes com la pagoda de l'est i la de l'oest, construïdes originàriament en fusta i reconstruïdes amb pedra durant la dinastia Song.
* Ciutat de pedra de Chongwu: situada al nord de Quanzhou. És una antiga ciutat construïda en pedra. Sembla que fou construïda durant la dinastia Ming per evitar els atacs dels pirates.
* Temple de Qingjing: és la mesquita més antiga de tota Xina. Fou construïda l'any 1009 pels comerciants islàmics residents a la ciutat.
* Tomba dels dos mestres, uns dels primers missioners islàmics a la Xina.
* Rutes de comerç al Sud-est asiàtic durant l'apogeu de Quanzhou.
* Zayton imaginat per un il·lustrador europeu del segle xv a Els viatges de Marco Polo
* Buda a Mont Qingyuan
* Temple Tianhou a Quanzhou
* Temple budista a Quanzhou

## Referències

* ↑ Segons el sistema de romanització de l'EFEO pel mandarí.
* ↑ Ph. Ménard, Le Devisement du monde, Droz 2007, vol. 5 p. 129.
* ↑ Yule, 'The Book of Ser Marco Polo, J. Murray 1903, vol. 2, p. 237.

## Enllaços externs

* Pàgina de la Unesco sobre Quanzhou a la ruta de la seda (anglès)